Δευτέρα, 24/10/2016

**Δηλώσεις της Υπουργού Εργασίας μετά από τη συζήτηση του Προϋπολογισμού του Υπουργείου Εργασίας για το 2017**

Θα συνεχίσουμε την πολιτική μας όσον αφορά στη στήριξη των ευάλωτων ομάδων, στη διασφάλιση των εργασιακών δικαιωμάτων και στην καταπολέμηση της αδήλωτης εργασίας, δήλωσε η Υπουργός Εργασίας, Πρόνοιας και Κοινωνικών Ασφαλίσεων κα Ζέτα Αιμιλιανίδου.

Μιλώντας προς τους εκπροσώπους των ΜΜΕ, κατόπιν της συζήτησης του προϋπολογισμού του Υπουργείου Υπουργός Εργασίας, Πρόνοιας και Κοινωνικών Ασφαλίσεων για το 2017 κατά τη σημερινή συνεδρία της Επιτροπής Οικονομικών, στη Βουλή των Αντιπροσώπων, η κα Αιμιλιανίδου υπογράμμισε ότι, παρόλο που οι δείκτες της οικονομίας βρίσκονται σε καλύτερα επίπεδα, δεν έχουν μειωθεί οι κοινωνικές παροχές. Αντίθετα, σημείωσε, συνεχίζεται η στήριξη των ευάλωτων ομάδων του πληθυσμού, τόσο μέσω του Ελάχιστου Εγγυημένου Εισοδήματος (ΕΕΕ), όσο και μέσω άλλων επιδομάτων σημαντικών για όλους τους ανθρώπους που αντιμετωπίζουν προβλήματα.

«Αυτός είναι ο στόχος της Κυβέρνησης και του Υπουργείου», ανέφερε χαρακτηριστικά η Υπουργός Εργασίας, τονίζοντας ότι «θα συνεχίσουμε την πολιτική μας όσον αφορά στη στήριξη των ευάλωτων ομάδων, τη διασφάλιση των εργασιακών δικαιωμάτων και στην καταπολέμηση της αδήλωτης εργασίας».

Ο προϋπολογισμός του Υπουργείου Εργασίας για το 2017 ανέρχεται, σύμφωνα με την κα Υπουργό σε 940 εκ. ευρώ. Πέραν του 93% του Προϋπολογισμού, είπε η κα Υπουργός, αφορά κοινωνικές παροχές, 5% μισθούς και 2% λειτουργικές δαπάνες.

Σε σχετική ερώτηση, η κα Υπουργός είπε ότι έχει ολοκληρωθεί ο κοινωνικός διάλογος σχετικά με το Νομοσχέδιο για την πάταξη της αδήλωτης εργασίας, και στην παρούσα φάση τυγχάνει νομοτεχνικού έλεγχου από τη Νομική Υπηρεσία για και θα κατατεθεί σύντομα στη Βουλή. Όπως ανέφερε η κα Αιμιλιανίδου, το Νομοσχέδιο προνοεί τόσο για διοικητικά πρόστιμα, όσο και για την καταβολή των κοινωνικών ασφαλίσεων έξι μήνες προηγούμενα από τον εντοπισμό του οποιουδήποτε προσώπου εργάζεται χωρίς να δηλωθεί.

Υπογραμμίζοντας ότι, η καταπολέμηση της αδήλωτης εργασίας αποτελεί προτεραιότητα για το Υπουργείο, η κα Υπουργός ανέφερε ότι είναι καίριας σημασίας η δυνατότητα καταβολής των Κοινωνικών Ασφαλίσεων όλων των εργαζομένων, έτσι ώστε να έχουν εξασφαλισμένο το μέλλον τους, αλλά και για θέματα που αφορούν στον άνισο ανταγωνισμό μεταξύ των επιχειρήσεων.

Όσον αφορά στο Νομοσχέδιο για τα εργασιακά δικαιώματα, η κα Αιμιλιανίδου ανέφερε ότι έχει ήδη ξεκινήσει η εκστρατεία ενημέρωσης των δικαιωμάτων και των υποχρεώσεων των εργοδοτών και των εργαζομένων. Όπως σημείωσε, η παρέμβαση του Υπουργείου Εργασίας, τη δεδομένη περίοδο, κρίνεται πολύ σημαντική για διασφάλιση των δικαιωμάτων των εργαζομένων, τόσο όσον αφορά στους μισθούς και στα δικαιώματα και τις ώρες εργασίας, καθώς επίσης και στην αμοιβή βάσει της υπερωριακής απασχόλησης. «Στόχος μας, μέσω της εκστρατείας, είναι να ενημερώσουμε για αυτά τα δικαιώματα, αλλά και με νομοθετικές πρόνοιες και διατάξεις, να διασφαλίσουμε περαιτέρω αυτά τα δικαιώματα», υπογράμμισε η Υπουργός Εργασίας.

Ερωτηθείσα σχετικά με το Σχέδιο για την «Προίκα του Μωρού», η κα Αιμιλιανίδου είπε ότι μελετάται στο πλαίσιο της δημογραφικής πολιτικής της Κυβέρνησης. «Είναι ένα νέο Σχέδιο, το οποίο ουσιαστικά θα δίνεται σε όλους όσοι έχουν ανάγκη όλων των απαραιτήτων για το παιδί, έτσι ώστε να μπορέσουμε να βοηθήσουμε τις οικογένειες αυτές», είπε η κα Αιμιλιανίδου.

\_\_\_\_\_\_\_\_\_\_\_\_\_\_\_